Deixalleries — Ajuntament de Rubí\nSou a: Inici / La teva ciutat / Medi ambient / Residus / On llencem? / Serveis / Deixalleries\nHi ha residus que no es poden llençar als contenidors de paper i cartró, vidre, envasos, matèria orgànica o resta i cal portar-los a les deixalleries, ja que poden resultar contaminants pel medi o bé perquè se’n pot donar un nou ús. El servei de deixalleries és un servei totalment gratuït per a la ciutadania.\nA Rubí trobem diverses deixalleries situades a diferents punts de la ciutat i que accepten diferents tipus de residus. Busca la més propera en aquest mapa.\nLlistat de tot el que podem portar a les deixalleries:\nL'oli vegetal que emprem per cuinar no s’ha de tirar mai per l’aigüera, atès el seu caràcter contaminant i la dificultat que representa eliminar-lo. Quan llencem els olis al clavegueram van a parar a les estacions depuradores d’aigües residuals, perjudicant-ne el seu rendiment, ja que és molt difícil degradar l’oli a les depuradores biològiques. L’oli de cuina genera espumes i elements en suspensió que dificulten la depuració de l’aigua. En cas que l’oli arribés al riu, produiria un impacte molt negatiu en l’ecosistema, ja que es crearia una fina capa superficial sobre els rius, que impedeix els intercanvis gasosos entre l’aigua i l’atmosfera, alterant el medi aquàtic.\nL’oli de cuina es pot emmagatzemar en una ampolla de plàstic i dur-lo a qualsevol de les deixalleries, o fer servir el sistema de recollida d'oli de cuina usat del projecte Rubiclak a través dels "clakis", en ambdós casos l'oli usat recollit es transformarà en biodièsel o sabó.\nLa dispersió dels aerosols causa efectes negatius a l'atmosfera. Per això, una correcta gestió d’aquests residus és molt important. Així doncs, a la planta corresponent s’obtenen tres components per separat d’aquests aerosols: el gas, el líquid i l’envàs. Cadascun d’aquests components tindrà un tractament diferents, evitant així el greuge ambiental que suposa aquest producte tan quotidià.\nEls objectes punxants s'han de dipositar, a ser possible encapsulats, en un recipient suficientment rígid i estanc (de plàstic) per poder fer l'acopi al domicili (per exemple: ampolles petites d'aigua o de resfresc).\nUn cop ple, es portarà a la deixalleria i es dipositarà dins un contenidor específic homologat per a la recollida de residus sanitaris.\nSi tenim petits materials amb amiant els hem de portar a la deixalleria municipal de Cova Solera amb les precaucions necessàries. Prèviament consulteu als operaris de la deixalleria les indicacions necessàries per dipositar aquest residu, i us lliuraran un fulletó amb tot el que cal saber sobre els residus de fibrociment amb amiant. L'entrega per part de la deixalleria d'equips de prevenció de riscos queda anul·lada per manca de màscares, que han estat utilitzades per cobrir l'emergència sanitària causada per la Covid-19.\nLes empreses Humana i Solidança s’encarreguen de la gestió de la roba que la ciutadania porta a la deixalleria dins d’un programa de reinserció social. La roba que es pot aprofitar es renta i es ven en botigues de segona mà. La resta, es reutilitza com a draps.\nFerros, ferralla i metalls voluminosos (*)\nEl ferro és un recurs natural limitat però fàcilment reciclable i reutilitzable com a subproducte. La recollida selectiva d’aquest material evita l’extracció d’aquest material natural.\nMaterial electrònic, informàtic i petits electrodomèstics\nAquests productes molt sovint estan fets de materials reutilitzables, però també incorporen components tòxics. Per això, cal gestionar aquests residus correctament. El ferro, l’alumini i el coure són alguns dels elements més habituals que s’aprofiten dels electrodomèstics. A més, s’obté liti (bateries), plom (pantalles, bateries...), mercuri (làmpades fluorescents dels monitors LCD), brom (carcasses i aïllaments plàstics), cadmi (tòners i tintes d’impressora, bateries recarregables...) o gasos, entre d’altres. Aquests materials cal gestionar-los adientment ja que són altament contaminants.\nCD's, DVD's, cintes de vídeo i cassettes\nAquests residus s'han de lliurar a les deixalleries per separat de les seves capses de plàstic i caràtules o llibrets. Aquests últims components, al ser de paper, es poden llençar directament al contenidor de paper i cartró.\nEnvasos de productes de neteja\nBombetes, fluorescents i llums de vapor de mercuri\nCosmètics i termòmetres\nVidre i ampolles de cava\nCables elèctrics, ferralla i altres metalls\nAltres residus especials: líquid de frens, anticongelants, biocides, pesticides, productes tòxics ...\nGrans electrodomèstics (*)\nVidre pla (miralls, finestres...) (*)\nBranques i restes de poda (*)\nPaper i cartró (*)\nMobles i fusta (*)\nLlaunes de ferro (*)\n(*) Només a la deixalleria municipal de Cova Solera\nServei de poda i compost gratuït\nSi tens un compostador a casa i no tens prou fracció seca al teu jardí per mantenir-lo en un bon equilibri, tant a la deixalleria de Cova Solera com a les deixalleries mòbils pots recollir-ne un cubell o un cabàs gratuït de poda triturada.\nSi no pots tenir un compostador a casa per a transformar les teves restes orgàniques en adob pel teu jardí o hortet, també podràs recollir compost procedent de la Planta de Compostatge de Can Barba a les mateixes deixalleries de manera gratuïta.


Ajuntament d'Argentona / Serveis / Espai Públic / NOTICIES\nL'Ajuntament licita la remodelació de diversos parcs i zones de joc infantils\nAquesta va ser una de les propostes guanyadores en el procés participatiu del pressupost participatiu de l'any passat\nL’Ajuntament d’Argentona ha licitat el projecte de remodelació de parcs infantils, que comptarà amb una partida de 70.000 euros i que permetrà abans de finalitzar aquest 2017 la renovació dels espais de jocs a les places del Molí, del Memorial Democràtic, a la zona esportiva Raül Paloma i al veïnat del Cros. A aquest pressupost s’haurà d’afegir el cost de retirada dels elements antics, l’adequació i el condicionament d’aquests espais.\nEls models de jocs escollits estan realitzant amb acer inoxidable, combinant amb elements de fusta i d’altres materials resistents com cordes i d’altres.\nA la plaça del Molí es preveu instal•lar diversos elements de joc, adreçats a nens i nenes entre els 4 i els 14 anys.\nA la plaça del Memorial Democràtic s’hi ubicarà un circuit d’equilibris per a nens d’entre 2 i 8 anys.\nA la zona esportiva Raül Paloma s’instal•laran jocs infantils per a nens entre 1 i 8 anys, amb elements gronxadors, tobogan i un circuit d’equilibris.\nAl veïnat del Cros s’apostarà per un conjunt d’elements de fitness i salut, adreçat especialment a adolescents i joves, format per barres i diversos elements d’equilibri esportiu i per a exercicis de força.\nEn paral•lel, l’Ajuntament d’Argentona ha encarregat un informe sobre l’estat i usos de tots els parcs infantils del municipi que determini les prioritats d’actuació per a la millora i la renovació d’aquests espais, atenent també a l’entorn i les necessitats dels usuaris habituals d’aquestes places, que permeti elaborar un pla d’inversions a mig termini per adequar tots els espais de joc infantils de la vila.\nA aquestes actuacions cal afegir també el projecte de remodelació integral de la plaça Montserrat i el seu entorn que, amb un pressupost de prop de 600.000 euros, està previst que s’iniciï a començaments de l’any vinent.


Viñals Soler es converteix en el primer client industrial de TubVerd, substituint el consum d’energia d’origen fòssil per energia renovable. | Aigues de Mataro\nViñals Soler es converteix en el primer client industrial de TubVerd, substituint el consum d’energia d’origen fòssil per energia renovable.\nAquesta setmana s'ha posat en servei la connexió de les instal·lacions del Grup Carni Viñals Soler a la xarxa de TubVerd, després de la finalització de les obres d'ampliació de la xarxa que es van iniciar durant el quart trimestre de 2021.\nViñals Soler utilitzarà l'energia tèrmica generada per aquesta xarxa sostenible, per escalfar l'aigua amb la qual neteja les sales, els obradors i les peces càrniques. D’aquesta manera queda substituït el consum en calderes convencionals de gas natural i gasoil per l'energia de TubVerd, i ampliant la capacitat tèrmica fins a una potència total de 1060 kW.\nLes obres d’ampliació de la xarxa, realitzades per Aigües de Mataró i emmarcades dins del Pla Director del TubVerd, han consistit a portar aquesta infraestructura, des de la Riera d'Argentona, a l'alçada de la rotonda del Mas Costabella, fins al carrer Garbí, al polígon industrial el Cros d'Argentona.\nTubVerd és una xarxa urbana de distribució de fred i calor a partir d'una central de generació tèrmica. El servei de calor principalment utilitza com a fonts d'energies primàries el vapor generat a la planta incineradora de residus de Mataró (CTRSUM) i el biogàs que es genera en el tractament de les aigües residuals a la planta depuradora. Això, converteix al Tub Verd en una font neta i eficient d'energia.


Octavi Córdoba Cardona | Vall d'Hebron Barcelona Hospital Campus\nDr. Octavi Córdoba Cardona\nSóc ginecòleg especialitzat en càncer de mama. M'esforço en oferir el millor en tractament quirúrgic i buscar conjuntament amb les meves pacients les millors solucions de forma individualitzada, convençut de la necessitat d'empoderar-les. La meva recerca l'he centralitzat en com tractar el càncer de mama diagnosticat durant l'embaràs i en com l'embaràs pot afectar al risc de recidiva a les pacients que han tingut càncer de mama. Sóc tutor de residents.\nTreballo a la Unitat de Patologia Mamària de l'Hospital Universitari Vall d'Hebron des del 2004. Aquí he aprés d'extraordinaris professionals de múltiples especialitats i càrrecs. Actualment desenvolupo com investigador principal un projecte de recerca centrat en l'efecte de l'exposició a la quimioteràpia rebuda durant el desenvolupament fetal. Aquest projecte ha rebut una beca FIS. També col·laboro com investigador principal en diferents estudis internacionals. La llicenciatura de Medicina i Cirurgia la vaig fer a la Universitat de Barcelona. El grau de doctor el vaig obtenir a La universitat Autònoma de Barcelona amb la meva tesi “Cáncer de mama y embarazo”. He publicat el resultat de la nostra recerca en múltiples articles en revistes internacionals (J Clin Oncol, Breast, Eur J Surg Oncol, Eur J Cancer, Clin Trans Oncol, Tumori, etc). Sóc tutor de residents de ginecologia des de l'any 2007. He fet múltiples cursos formatius per millorar l'avaluació i motivació dels residents. Vaig ser professor associat a la Universitat Rovira i Virgili entre els anys 2004 i 2007. Actualment, i des de l'any 2011, sóc professor associat clínic a la Universitat Autònoma de Barcelona. He fet multitud de presentacions, pòsters i ponències en cursos i congressos nacionals i internacionals. Sóc membre de la junta de la secció de ginecologia oncològica i patologia mamària de la Societat Catalana de Ginecologia i Obstetrícia.\nL'Associació Endavant Chic@s col·laborarà amb Vall d'Hebron


cursos:curriculum:inf_pri:dpea:modul_2:practica_2 [Formació del professorat]\nLA COMUNICACIÓ EN LES OBRES D'ART\nComunicació artística. Recursos TAC. Interpretació\nInterpretar una obra d'art sempre parteix d'un punt de vista personal que connecta amb els coneixements previs, les experiències i les vivències de cadascú.\nD'una banda, l'art és el vehicle ideal per desvetllar connexions personals de l'altra, és una eina excel.lent per detectar i intuir els sentiments, els motius i els interessos de les persones a partir de l'observació i la deducció.\nL'art és el vehicle ideal per a educar en l'anàlisi social: detectar, intuir els sentiments, els motius i els interessos de les persones. En treballar aquests aspectes les preguntes han de ser prou obertes com perquè ajudin a les persones a desenvolupar la seva capacitat de raonament ,d'observació, deducció i de fer conjectures a partir de les imatges projectades.\nPer portar a terme aquesta activitat necessitareu tenir un compte a Flickr\_\_.\nSi ho necessiteu, podeu podeu consultar aquest el següent tutorial abans d'utilitzar Flickr.\nActivitat: Interpretació d'imatges. Educació de la mirada i el pensament crític a partir d'imatges de Flickr\n1. Un cop us heu donat d'alta a Flickr heu de crear una Galeria amb un mínim de fotografies .\nSeguint l'enllaç teniu les explicacions per crear una galeria. També les podreu trobar dins del mateix espai de Flickr un cop us hagueu donat d'alta.\n2. Escolliu una fotografia d'entre les que heu sel.leccionat i responeu de manera breu a les preguntes següents. No es tracta de fer un comentari molt extens de la fotografia, sinó més aviat unes pinzellades que puguin servir de guia per entendre la fotografia.\nGuió per a comentar les fotografies\nValoració objectiva -Quin pla s'està utilitzant?\n-Des de quin punt de vista està presa la fotografia?\n-Quina angulació fa servir?\n-Quin enquadrament pots observar en la imatge?\nValoració subjectiva -Què hi ha representat en cada imatge?\n-Què creus que està passant?\n-Quin sentiment et transmet aquesta imatge?\n-Pots dir alguna cosa del personatge?\n-Creus que el títol de l'obra ajuda a interpretar el contingut?\nValoració personal -Quina opinió tens sobre cadascuna de les imatges?\n-Inventa alguna situació anterior i/o posterior a la representada en la imatge\nEsquema per comentar una fotografia: www.xtec.cat/~pgomez1/documents/Doc%20III.doc))\n4. Pengeu l'enllaç de la vostra galeria al fòrum del mòdul 2. També hi haureu de penjar el comentari de la fotografia escollida.\n3. ACTIVITAT D'AMPLIACIÓ: Projecteu les imatges als vostres alumnes utilitzant el canó de projecció o la pissarra digital. Feu les preguntes obertes. Recordeu que no hi ha una resposta correcta, totes les interpretacions són personals i vàlides.\nGlossari de termes utilitzats en fotografia: http://www.quesabesde.com/camdig/glosario.asp?id=A\nPunt de vista: http://www.quesabesde.com/camdig/articulos.asp?articulo=62


CANONITZACIONS de 1622\nEl 12 de març de 1622, Gregori XIII va pujar als altars a cinc sants de la talla espiritual dels quals no ha parat d'augmentar amb el pas dels segles: santa Teresa de Jesús (1515-1582), sant Ignacio de Loyola (1491-1556), sant Francisco Javier (1506-1552), sant Isidro Labrador (1082-1172) i, el florentí, sant Felipe Neri (1515-1595), fundador de la Congregació de l'Oratori.\nAquella va ser una canonització excepcional, impulsada des de la Cort espanyola, que va consagrar la Reforma catòlica i, que el proper dimarts 19 d'abril de 2022, davall la coordinació del professor Emilio Callado Estela, en el CEU San Pablo (Madrid) es reflexionarà sobre la nova forma de ser església al segle XVII.\nUna jornada imprescindible per a l'anàlisi.\nPublicat per Parròquia Puríssima Concepció. a 9:07\nABIE: Asocicación Bibliotecarios de la Iglesia de España\nAvui us presentem l'Associació de Bibliotecaris i Bibliotecàries de l'Església de Espanya (ABIE)\nUna acurada tasca per la conservació i difusió del patrimoni documental eclesial.\nL'enllaça a web és el següent: http://www.abie.es/


De manars i garrotades - Opinió contundent - VilaWeb\n'Atesa l'acumulació de proves, no queda hipòtesi més versemblant que la realitat'\nEs podrien dir, urgentment i malauradament, massa coses de tot allò que va passar entre el 15 de maig i el 19 de juny de 2011 i la cirereta trista en forma de sentència feta pública ahir. Però provem, ni que sia i a corre-cuita, de fer-ho globalment, en ètica sintètica, amb tot el teló de fons i com a llarga reflexió que ens interpel·la a totes i tots.\n1. DE MANARS\nLa sentència emesa ahir pel Tribunal Suprem --convenientment filtrada als mitjans abans que als implicats-- és penalment excepcional, processalment anòmala, repressivament embogida i nítidament política i polititzada. A pams: greu excepcionalitat penal perquè sota el paraigua del tribunal d'excepció que és l'Audiència Nacional s'empara en una pseudo-figura jurídica ('intimidació ambiental') per la qual no s'hauria de condemnar només vuit persones, sinó senzillament tots els presents; i el dret penal hi és per a individualitzar conductes punibles, no per a causes generals. A l'engròs, a la babalà i a vuit caps de turc. Podien haver estat qualssevol altres vuit. Processalment anòmala perquè el TS excedeix les seves funcions, lluny de la doctrina europea --tothom es pensava que ordenaria la repetició del judici i no una condemna sense dret de defensa per als acusats en la instància judicial superior-- i perquè, com és sabut, el ponent inicial va ser remogut i apartat a fi i efecte d'assolir la condemna desitjada: el vot particular és, en aquest sentit, sever. Escateix que els tipus penals aplicats no són atribuïbles als fets concrets individualitzats. I diu més: 'L'objecte d'aquesta causa té connotacions polítiques tan intenses que difícilment podria produir-se una aproximació de dret que no comportés o traduís una prèvia presa de possessió de l'intèrpret en aquest altre pla.' Repressivament embogida perquè condemna vuit joves a 1095 dies de presó, en un preludi incert, catifa vermella estesa i mal auguri, d'allò que ja pregona la lliberticida 'llei mordassa'. I nítidament polititzada perquè respon més a raons d'estat, a voluntats de venjança i criminalització, que no a fer justícia. En qualsevol de les variants, un nyap jurídic d'impuls polític inquisitorial: dret penal de l'enemic (jutjar la gent per allò que és i no tant per allò que fa) contra aquella altra llei invisible tan sovintejada cap a les elits del dret penal de l'amic: privilegis, amnisties i indults. El famós doble tractament.\n2. DE TOTS ELS FETS I ELS CONTEXTS\nEntre el 15 de maig i el 19 de juny, certament, van succeir-se molts (potser massa) esdeveniments a casa nostra. Fets esperançadors i també episodis greus i excepcionals que no es poden reduir, com pretén barroerament una dissort de Camamilla Party de pensament únic instal·lada a mitjans públics i privats, a un de sol hiperbolitzat. Ja se sap: versió oficial, versió d'oficials. Tots els fets mereixen anàlisi seriosa, (auto)crítica severa i reflexió serena, només faltaria. I aprenentatge continuat en l'equilibri bàsic entre drets fonamentals, respectes mínims, crisi sòcio-econòmica, formes de dissens i aprofundiment democràtic. Fets d'aquell mes intens: l'esclat de la indignació, la ceguesa política, el violent i impune desallotjament de la plaça de Catalunya, l'alta tensió i crispació al voltant d'un parlament que mai no va veure aturada l'activitat per a aprovar les pitjors retallades des del final de la dictadura i que no constaven a cap programa electoral. Ho va dir Duran i Lleida a Esade: 'Si explico el programa, perdo les eleccions.' 'Democracy low cost': baixa intensitat i pèssima qualitat. El 19 de juny, caldrà recordar-ho, contra les tesis amplificades de tots els poders i tots els mitjans, 300.000 persones van prendre el carrer. Per a qui vulgui marejar la perdiu i sense banalitzar ni minimitzar res d'allò que va passar: durant una protesta que era fonamentalment simbòlica i des d'una sentència que no recull cap acte de violència física contra cap diputat. Cap. Els únics que en aquell mes van visitar hospitals, van ser traslladats en ambulància i atesos de cops, hematomes i policontusions van ser 120 indignats. Si els agredits són uns altres, res no passa. Simptomàtic.\n3. DE GARROTADES\nUn dels fets que deliberadament han passat més desapercebuts en el relat construït a mida pel Poder és el dispositiu policíac ordit --sí, ordit-- pel conseller d'Interior d'aleshores, Felip Puig. Ahir un periodista m'ho recordava: de viva veu, el conseller li reconeixia aleshores que --rere les crítiques unànimes al desallotjament de la plaça de Catalunya sense cap ordre judicial-- el va dissenyar perquè els diputats sabessin de què anava tot plegat. Aquell dispositiu, en l'argot, és un temps mort policíac: planificat, organitzat, calculat. Dissenyar una estratègia perquè passi allò que vols que passi: titllar tot un moviment indignat eminentment pacífic i desobedient amb la categoria de 'violent', l'anatema del moment. Santa Hemeroteca perquè la memòria sempre salva: per aquelles dates, Felip Puig sostenia que calia 'reinstal·lar la por al sistema' i 'anar més enllà de la llei'. Els seus comissaris deien que atonyinarien fins i tot Ghandi (Sergi Pla, en actiu) o que els perseguirien 'com a rates de claveguera' (David Piqué en el decurs del dia de les esquadres, fortament ovacionat, i que és autor --ves per on-- d'una tesina universitària que parla, precisament, de temps morts policíacs i de com denigrar moviments de protesta). I --cal recordar-ho?-- l'ordre político-policíaca del desallotjament de la plaça de Catalunya era categòrica, diàfana i salvatge: 'O generem pànic o no els traiem d'aquí.' Grândola Vila Morena, resistint pacíficament, rebent cops pertot arreu, mai no els van fer fora. Tant van aprendre la lliçó alguns comandaments que, d'aleshores ençà, alguns aspectes dels models antiavalots d'intervenció han canviat substancialment. Aquell era el context i abstraure's avui de tots els elements és un exercici de falsejament i mistificació d'una realitat viscuda que tant de bo no haguéssim viscut mai. Però va passar. I toca aprendre'n per a evitar-ne la repetició. La sentència va en direcció absolutament oposada. I no hi valen excuses: quan es va a l'Audiència Nacional amb tipus penals excepcionals se sap perfectament quina sentència es busca. I quin càstig exemplaritzant se cerca. Martin Fierro: la justícia és un punyal, no ofèn mai a qui l'agafa. Un ganivet que no fereix mai aquell qui el clava.\n4. DE CINISMES LACERANTS\nPer això, finalment, tot plegat revesteix una pèssima i dolorosa càrrega cínica i hipòcrita en l'exercici del Poder. Què fa la Generalitat i el parlament de bracet de l'extrema dreta, que és la mateixa que els denuncia pel 9-N? Què fa la Generalitat i el parlament recorrent a tribunals d'excepció amb tipus penals extraordinaris quan la justícia ordinària té prou instruments per a enjudiciar, reprovar i condemnar fets punibles? Per què el parlament persegueix vuit indignats i no s'ha presentat mai com a acusació contra el forat econòmic recent més gros de la nostra història: 15.000 milions d'euros deixats pels gestors de Catalunya Caixa que campen impunement? Per què opta per la via repressiva i autoritària i no cerca mecanismes de gestió i resolució alternatives del conflicte? Per què tria la vella política, antiga i caduca, d'anar a bastonades amb la pastanaga? Per què els grups parlamentaris implicats directament --CiU, PSC, PP, Ciutadans-- envien a la presó 1095 dies 8 joves? Per què --perdoneu que empri aquest terme-- aquest onanisme autista autoreferencial i gens --gens ni mica-- de solidaritat institucional o oficial amb els 120 ferits a la plaça de Catalunya? Quin missatge han rebut tots els colpejats? La reconsagrada impunitat. Ni una sola paraula solidària cap a aquells ciutadans agredits el 27 de maig: aclucar-se d'ulls. Ni una sola iniciativa per a evitar la impunitat amb què s'han saldat totes les agressions menys una: encobriment còmplice i justificació de la violència institucional. Ni una sola autocrítica: enlloc. Cap res enlloc: el missatge del poder. Això no mereix cap reflexió? El debat sobre les violències --no sobre una única violència-- és imprescindible, però alguns --cegament o encegant amb bales de goma-- només semblen veure'n una, perquè no parlen mai de totes les altres. Llarga hipocresia, perquè la llista és inacabable, tristament: de la immobiliària a la racista, de l'estructural a la masclista. La resta és la vella tonada classista de sempre, la insuportable lletania de la impunitat: càstig als de baix, exoneració als de dalt. Les sardines culpables i els taurons innocents. De vergonya. Per això la manifestació que dissabte recorrerà el centre de Barcelona contra la sentència, que alguns eleven a 'acte de fe' que no es pot qüestionar o criticar, sota la fàtua estigmatitzadora de ser 'violent'. Mccarthisme casolà.\n5. DE VIOLÈNCIES NEGADES I SILENCIADES\nTot plegat, mirall-país, mereixeria una reflexió assossegada, llarga i fonda sobre quin model de país construïm, en la llarga lluita que ens deslliuri de tota violència. I des d'aquesta retrospectiva hi ha un vell aforisme d'en Josep-Maria Terricabras. Del llunyà 2004:\n'Les violències diàries --grans i petites-- són sobretot el reflex d'una gran violència social. Qui no ho vegi és que és miop. La repressió policíaca i la repressió legal contribueixen a consolidar la violència, perquè no fonamenten un model social de convivència, sinó de control i confrontació.'\nHo escrivia en Terri. Fa onze anys.\nEn un llibre titulat 'Pensem-hi un minut'.\nNomés reclamo aquest minut.\nPer requerir-nos col·lectivament: N'hem après res? Sí? N'estem del tot segurs?\nLa sentència del Suprem és un nyap jurídic d'impuls polític inquisitorial: dret penal de l'enemic (jutjar la gent pel que és i no tant pel que fa) contra aquell altre dret tan sovintejat cap al dret penal de l'amic: privilegis, amnisties i indults.


(DOGC núm. 3446, de 06-08-2001, p. 12371 ss.)\nCapítol I. Àmbit d'aplicació i conceptes Art. -1-2\nCapítol II. Normes comunes als establiments prestadors del servei i als establiments d'intermediació i a establiments de marca. Art. 3-9\nCapítol III. Establiments prestadors de serveis i establiments de marca. Art. 10-16\nCapítol IV. Interrelacions entre establiments i l'usuari. Art. 17-19\nCapítol V. Competències infraccions i sancions Art. 20-21\nLa Llei 3/1993, de 5 de març, de l’Estatut del consumidor estableix, amb la finalitat de complementar l’ordenament jurídic en matèria de defensa dels consumidors i usuaris, les normes que han de regir per millorar la vida dels ciutadans de Catalunya que actuen com a tals, i compromet directament els poders públics en la tasca de vetllar pel seu compliment en l’àmbit de llurs competències. D’acord amb aquest precepte, el Govern de Catalunya ha de vetllar per la protecció d’un aspecte important que afecta els consumidors, els seus interessos econòmics, i ha de coordinar aquesta actuació amb la regulació d’aspectes generals perquè aquests gaudeixin de la màxima informació possible en relació amb els béns i serveis que adquireixen o que reparen.\nEn aquest sentit, els reglaments dictats han incidit sobre activitats i prestació de serveis que, per la seva transcendència, han requerit d’uns requisits mínims d’informació envers els consumidors i han establert unes pautes mínimes de coordinació entre els interessos dels consumidors i l’activitat comercial. Així, poden ressaltar la regulació de l’activitat de neteja tèxtil, de reparació de vehicles automòbils, de transport de vehicles automòbils avariats, de les garanties de vehicles de segona mà i la prestació de serveis a domicili.\nLa prestació de serveis sobre els béns de naturalesa duradora té una importància econòmica important en la qual són freqüents les controvèrsies entre els consumidors i els professionals que duen a terme aquesta activitat. Aquestes controvèrsies vénen alimentades per la manca de regulació d’aquesta activitat, fet que no només perjudica els consumidors, sinó també els bons professionals que es dediquen a aquesta activitat. Amb aquestes finalitats, la d’evitar abusos que enterboleixin el mercat i la de garantir l’equilibri de les relacions entre els consumidors i els professionals dedicats a aquesta activitat, neix el present Decret que incideix en tots els aspectes possibles de la prestació de serveis sobre els béns de naturalesa duradora per fer més clara i transparent aquesta tasca.\nEn conseqüència, i d’acord amb el que disposa l’article 61 de la Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya, d’acord amb l’informe de la Comissió Jurídica Assessora, a proposta del conseller d’Indústria, Comerç i Turisme, i d’acord amb el Govern,\nÀmbit d’aplicació i conceptes\nEl present Decret té per objecte establir els drets dels consumidors i usuaris en els serveis de reparació dels béns de naturalesa duradora i s’aplica als serveis de reparació, instal·lació, conservació i manteniment sobre béns de naturalesa duradora, que es portin a terme en el territori de Catalunya.\nAls efectes d’aquest decret s’entendrà per:\n2.1 Béns de naturalesa duradora:\nAls efectes del present Decret, són tots aquells béns enumerats a l’annex 1 d’aquest Decret.\nS’exclouen els serveis a domicili inclosos en l’àmbit d’aplicació del Decret 290/1995, de 28 de setembre, els quals són regulats per les seves normes específiques.\n2.2 Establiments prestadors del servei:\nSón aquells que directament efectuen el servei sobre el bé, ja sigui als locals propis, al domicili del prestador o al domicili de l’usuari.\n2.3 Establiments d’intermediació:\nSón els que fan d’esglaons intermedis entre l’usuari i el prestador del servei. Tenen contacte directe amb l’usuari, i alhora, aquest no el té amb el prestador del servei.\n2.4 Establiments de marca:\nSón aquells que disposen d’una autorització fefaent del responsable de la comercialització de l’aparell, fabricant, marquista o importador. Els que no disposin d’aquesta autorització, no poden ostentar ni utilitzar marques, indicacions o qualsevol altre element que pugui induir a error o confusió a l’usuari, respecte al caràcter d’establiment de marca.\n2.5 Peces de recanvi:\nSón els elements o conjunts d’aquests que facin una funció concreta i específica, fins i tot decorativa, en els béns de naturalesa duradora.\nNormes comunes als establiments prestadors del servei i als establiments d’intermediació i a establiments de marca\n3.1 Sempre que el bé sigui dipositat per l’usuari en un establiment, aquest està obligat a lliurar a l’usuari un resguard acreditatiu del dipòsit.\nEn cas que hi hagi pressupost escrit i acceptat pel client, el mateix pressupost pot fer de resguard.\n3.2 En el resguard, s’han de fer constar les dades següents:\na) Número d’ordre correlatiu.\nb) Marca, model, referència i número de sèrie del bé lliurat.\nc) Nom, domicili i NIF de l’establiment.\nd) Identificació de l’usuari.\ne) Descripció dels danys i anomalies visibles, presumptes defectes existents i/o, si s’escau, els serveis a realitzar.\nf) Data de recepció del bé i data prevista per al lliurament, ja sigui del pressupost, o del bé un cop realitzat el servei.\ng) Firma de l’usuari i de persona autoritzada per l’establiment.\nh) En cas de renúncia al pressupost, aquesta haurà de constar per escrit en aquest document, degudament signada per l’usuari dipositant, amb caràcters de mesura i intensitat no inferiors als utilitzats en la resta del document.\n3.3 La presentació d’aquest resguard serà necessària per recollir el bé, un cop finalitzat el servei. En cas de pèrdua, l’usuari s’haurà d’acreditar amb el DNI o document equivalent.\n3.4 Els establiments a què fa esment el present Decret resten obligats a conservar durant un 1 any des de la recollida del bé per part de l’usuari, els pressupostos i resguards de dipòsits.\n4.1 Tots els establiments estan obligats a exhibir de forma visible pels usuaris, els preus aplicables a temps de treball, despeses de transport, emmagatzematge, desplaçament i tots aquells que apliquin d’acord amb els serveis que presten.\n4.2 Els preus han d’incloure tot tipus d’impostos, càrregues o gravàmens, excepte l’IVA, que en cas de no incorporar-lo, s’ha d’especificar clarament aquesta circumstància, amb indicació del tipus aplicable.\nTots els establiments han de disposar d’un cartell que indiqui les llegendes següents:\n"Tot usuari té dret a un pressupost previ per escrit dels serveis que sol·liciti. Tanmateix, la renúncia al pressupost s’ha de consignar també per escrit".\n"L’usuari està obligat a pagar despeses de pressupost, quan l’ha sol·licitat i un cop lliurat formalment, no l’ha acceptat. Les despeses del pressupost seran aquelles que l’establiment publiciti en el seu llistat de preus".\n"Tots els serveis estan garantits almenys durant 3 mesos des que es lliura el bé, en les condicions especificades en l’article 15 del Decret 213/2001".\n"Aquest establiment disposa de fulls de reclamacions oficials, a disposició de l’usuari que els sol·liciti".\nTots els establiments sotmesos a la present disposició han de disposar de fulls oficials de reclamació, d’acord amb el que disposa el Decret 171/1991, de 16 de juliol.\nL’usuari restarà obligat a pagar despeses d’emmagatzematge, sempre que aquestes li hagin estat informades, a partir del termini d’un mes des de la data en què ha pogut recollir el bé. Correspon a l’establiment la prova que el bé ha estat posat a disposició de l’usuari un cop prestat correctament el servei.\nNegatives a la prestació del servei\nCap establiment pot negar-se injustificadament a prestar els serveis sol·licitats per l’usuari, llevat els casos següents:\na) Que sigui un establiment d’intermediació que no ha comercialitzat el bé en qüestió.\nb) Que tractant-se d’un establiment prestador del servei de marca, el bé sigui de marques alienes o models no comercialitzats a l’àmbit de la CE.\nc) Que el bé no sigui susceptible de la prestació del servei, o que la prestació comporti un funcionament anormal del bé. En aquest cas, s’ha d’informar per escrit i de forma motivada la negativa a realitzar el servei.\nObjectes lliurats als establiments i no recollits per l’usuari\nL’usuari perd el dret de recuperar allò lliurat als establiments regulats en el present Decret, un cop transcorreguts 3 anys des de la data del resguard de dipòsit, o si s’escau, del pressupost previ.\nTres mesos abans d’exhaurir-se aquest termini, l’establiment ha de comunicar fefaentment al dipositant, de la data de venciment i del destí que prevegi que es donarà al bé. La notificació ha d’arribar al destinatari, almenys 2 mesos abans de finalitzar el termini.\nSi un cop exhaurit el termini, l’usuari no ha objectat cap inconvenient, l’establiment podrà disposar del bé en la forma legalment prevista.\nEstabliments prestadors dels serveis i establiments de marca\n10.1 La renúncia al pressupost previ ha de constar per escrit en el resguard de dipòsit, de forma clara i amb caràcters de mesura no inferior als de la resta del document.\nEn cas que no consti la renúncia escrita al pressupost, l’establiment està obligat a confeccionar un pressupost previ del servei de forma escrita, amb una validesa mínima de 30 dies des que es comunica a l’usuari.\n10.2 En el pressupost ha de constar com a mínim:\ne) Motiu del servei i diagnòstic de les anomalies o intervencions.\nf) Despeses a satisfer per la prestació del servei, així com les peces de recanvi a usar i llur preu.\ng) Termini de validesa.\nh) Termini previst de durada de realització del servei.\ni) Data de lliurament i signatura d’un responsable de l’establiment.\nj) Data de l’acceptació o no, i espais reservats a aquests efectes perquè signi l’usuari.\nEls preus pressupostats en cap cas podran ser superiors als anunciants, sigui quin sigui el concepte al qual s’apliquin.\n10.3 En cas de no acceptació del pressupost, el bé ha de ser lliurat a l’usuari en el mateix estat en què fou lliurat, sempre que tècnicament sigui possible. Quan no sigui possible tècnicament, s’haurà de fer constar aquesta circumstància a la factura.\nL’establiment podrà cobrar per l’elaboració del pressupost no acceptat les quantitats que hagin estat informades a l’usuari en la llista de preus.\nPrioritat en la prestació del servei\nEls serveis addicionals o complementaris a la venda de béns, tenen preferència respecte a la resta.\nEls serveis prestats en garantia d’un servei anterior o de la venda del bé, no es poden posposar.\nAvaries o defectes ocults apareguts en el bé\nEn cas que un cop lliurat el bé per part de l’usuari, apareguin defectes o intervencions no previstes en el pressupost o en el resguard de dipòsit, l’establiment ha de comunicar-los a l’usuari de forma fefaent.\na) En cas d’haver-hi pressupost, se n’ha de confeccionar un d’addicional, amb les despeses que s’escaiguin derivades d’avaries o defectes ocults, el qual haurà de ser acceptat per l’usuari.\nb) En cas que l’usuari hagi renunciat al pressupost per escrit, s’ha de comunicar sempre que les despeses addicionals per serveis no previstos en el resguard superin el 10% del valor de mercat de l’aparell.\n13.1 Totes les peces de recanvi utilitzades han d’ésser noves, excepte que l’usuari doni el consentiment per escrit en l’ús de peces usades o recuperades. En tot cas, aquestes peces han d’estar en perfectes condicions de funcionament.\nL’establiment està obligat a lliurar, un cop efectuat el servei, les peces substituïdes, sempre que la reparació no sigui en garantia. 1\n3.2 Els establiments han de disposar una llista de preus de les peces que utilitzen.\nEls preus cobrats en cap cas poden ser superiors als que apareguin en la llista de preus.\nLa llista de preus de les peces serà conservada almenys durant 1 any des del lliurament del bé, i serà mostrada a petició de l’usuari o dels serveis d’inspecció corresponents.\n14.1 Els establiments han de lliurar una factura a l’usuari, amb els requisits següents:\nb) Nom, domicili i NIF del titular de l’establiment.\nc) Identificació de l’usuari.\nd) Marca, model, referència i número de sèrie del bé objecte del servei.\ne) Operacions i intervencions realitzades.\nf) Temps de mà d’obra emprat i peces utilitzades, amb expressió de llurs imports desglossats.\ng) Altres conceptes facturats: desplaçament, transports, etc., indicant els imports.\nh) Impostos aplicables i quantitat total a pagar.\ni) Indicació que el servei està garantit com a mínim durant 3 mesos.\nj) Data i signatura d’un responsable de l’establiment.\n14.2 Els conceptes facturats no poden superar els pressupostats o els anunciats, i sempre es correspondran al temps real d’ocupació, pel que fa a la mà d’obra.\n14.3 Pel que fa als desplaçaments i transports, només es podran cobrar per una sola vegada en cada prestació del servei, encara que aquest servei afecti diversos béns.\nTots els serveis sotmesos a la present normativa s’han de garantir com a mínim durant 3 mesos des del lliurament del bé, en les condicions següents:\na) S’exclou la garantia si el bé està manipulat per tercers, així com per causes de força major o d’ús inadequat del bé, la qual cosa ha de provar-se per part del garant.\nb) La garantia és total sobre les intervencions o operacions efectuades, i afecta totes les despeses que un servei posterior pugui generar.\nc) Si durant el termini de garantia, surt una anomalia o defecte conseqüència del servei efectuat o es reprodueix el defecte existent, l’usuari ho ha de comunicar a l’establiment garant.\nSi el garant no està d’acord amb l’apreciació de l’usuari, respecte a la cobertura de la garantia, l’usuari pot portar el bé a un altre establiment, perquè aquest l’examini i si s’escau, presti el servei, informant prèviament al garant d’aquesta opció, a fi que sigui present en el procés.\nEl tercer que presta el servei farà un informe motivat de les causes que al seu judici provoquen els defectes o anomalies, i que tenen relació amb el servei prestat originàriament.\nEn cas que persisteixi el desacord, les parts podran sotmetre’s al procediment arbitral de consum.\nd) Els establiments no tenen responsabilitat en casos que s’hagi informat fefaentment d’anomalies o defectes a l’usuari, i aquest hagi optat per no reparar-los.\nServeis prestats en el domicili de l’usuari\nQuan el servei es presti a domicili de l’usuari, s’observaran les regles següents:\na) La informació sobre preus i drets de l’usuari ha de donar-se al client per escrit abans d’iniciar la prestació del servei.\nb) En cas de no renúncia al pressupost previ, aquest es farà sempre que sigui possible en la mateixa visita al domicili, així com la prestació del servei, en cas d’acceptació.\nc) Els operaris de l’establiment disposaran de fulls de reclamació, a fi de lliurar-los als usuaris, en cas que aquests ho sol·licitin.\nInterrelacions entre establiments i l’usuari\nIdioma de les relacions\nTots els establiments han d’estar en disposició de lliurar a l’usuari tota la informació i documentació prevista en la present disposició almenys en català.\nPublicitat dels serveis\nQualsevol tipus de forma de comunicació publicitària o promocional dels establiments subjectes a aquesta disposició ha d’incorporar la raó social i domicili de l’empresa, on es puguin fer efectives posteriors reclamacions i consultes per part de l’usuari.\nLa publicitat, en cap cas pot induir a error o confusió respecte a la naturalesa del servei, l’imatge com a servei de marca o la titularitat de l’establiment.\nSón responsables de l’incompliment de qualsevol dels preceptes inclosos en la present normativa, aquelles persones físiques o jurídiques que siguin titulars dels establiments als quals s’aplica el Decret, d’acord amb el que preceptua la Llei 1/1990, de 8 de gener, sobre disciplina del mercat i de defensa dels consumidors i usuaris.\nA les activitats regulades en aquest Decret els és d’aplicació la Llei 1/1990, de 8 de gener, de disciplina de mercat i de defensa dels consumidors i usuaris. L’incompliment dels preceptes d’aquest Decret que constitueixi una infracció administrativa segons l’esmentada Llei, podrà ser sancionat d’acord amb el que estableix el Decret 108/1997, de 29 d’abril.\nEn el termini de tres mesos, a comptar des de la publicació del present Decret, els serveis objecte de la present disposició hauran d’adequar-se a les obligacions que el Decret preveu.\nS’autoritza el conseller d’Indústria, Comerç i Turisme per dictar les disposicions necessàries per al desplegament, eficàcia i compliment d’aquest Decret.\nBarcelona, 24 de juliol de 2001\nBéns de naturalesa duradora als efectes del present Decret.


10 detalls de la Sagrada Família que cal tenir en compte\nInici Temes Actualitat 10 detalls de la Sagrada Família que cal tenir en compte\nL'edifici és ple de símbols religiosos i de formes i figures amb significats ocults\nSostre interior de la Sagrada Família\n1. La llum del sol\nDepèn molt de la llum del dia i de l'època de l'any, però per veure la façana del naixement, el millor és al matí. A dins, totes les hores són bones, perquè il·luminen els vitralls d'una façana o de l'altra. Al migdia o primera hora de la tarda és quan hi ha més claror. També són bones la primera i la darrera hora del dia, que és quan també hi ha més intimitat.\n2. L'edifici de les escoles\nAquest edifici que Gaudí va construir perquè hi poguessin estudiar els fills dels treballadors i també de veïns de l'aleshores humil veïnat de la Sagrada Família, és una de les parts més entranyables de la visita. La teulada corba és un cant a la natura, i a dins un audiovisual repassa la història de la construcció.\n3. El trencadís\nSegons Jordi Faulí, "Gaudí vol construir superfícies corbes perquè les veu a la natura i perquè són agradables i tenen un bon comportament acústic, condueixen molt bé l'aigua, la llum... I els vol donar color, perquè per ell era un signe de vida. Si vol un color viu, recorre a la ceràmica i al vidre, trencant-los a bocins per poder fer la corba".\n4. Les divuit torres\nAgafar perspectiva ja és, ara, una solució per contemplar el global de la Sagrada Família. "Gaudí proposava quatre punts de vista des d'on veure l'edifici quan estigués acabat, un és a prop de la cantonada Lepant/Mallorca", segons comenta Jordi Faulí". Al web de la Sagrada Família un vídeo recrea la finalització de les obres i, per tant, l'elevació de les divuit torres.\nLes notes musicals en les partitures de cant gregorià no són rodones, sinó quadrades, i s'escriuen sobre quatre línies i no les cinc del pentagrama habitual de la resta d'estils musicals. Costen una mica de veure des de baix, però a les baranes de cada tram de cantúria hi ha dibuixades en tetragrames les notes d'un himne litúrgic, ordenades des de l'Advent i Nadal i fins a la Pentecosta.\n6. Ceràmiques al sostre\nAl sostre de la nau central, sobre l'altar, hi ha uns elements de ceràmica esmaltada, per tant en color, que representen custòdies. Al centre, al mig de les formes hiperbòliques, hi ha un calze i al damunt hi ha un element esfèric blanc, brillant, que representa la sagrada forma. El color de cada element va d'acord amb el color dels vitralls.\n7. Visita al museu\nL'any 1961, es va inaugurar al semisoterrani de la façana de la Passió un espai museístic per preservar i difondre l''esperit Gaudí'. És una part important de la visita a la Sagrada Família. S'hi mostren dibuixos, fotografies d'època, mobiliari litúrgic i les maquetes originals restaurades, rèpliques d'originals i noves de l'obra. Recordeu que des del Museu es pot donar un cop d'ull al taller dels modelistes.\n8. Connexió amb la natura\nDesprés d'haver treballat gairebé cinquanta anys com a modelista a les obres de la Sagrada Família, Jordi Cussó en sabia un bon tou, de formes de la natura aplicades a l'obra. En la visita al temple, val molt la pena reservar una bona estona per recrear-se en totes les comparacions que, com peces d'un trencaclosques, Cussó va anar trobant, afins en la natura i en les resolucions arquitectòniques de Gaudí. Les trobareu a l'exposició 'Gaudir de la natura'.\n9. Visita a la cripta\nA l'interior de la cripta de la Sagrada Família, on se celebra missa diàriament, hi ha enterrat Antoni Gaudí. A la cripta, s'hi accedeix des de l'entrada al temple pel carrer de Sardenya, per unes amples escalinates que fan baixada en rodó, o bé amb ascensor per a les persones amb mobilitat reduïda. Un cop a baix, mirant a l'altar major, a mà esquerra, hi ha la seva tomba.\n10. Botigues i records del temple\nA la Sagrada Família hi ha dues botigues on es poden adquirir records del temple. Hi trobareu llibre, joies, articles de papereria, samarretes i tasses, entre altres articles inspirats en l'obra de l'arquitecte. Una de les dues botigues té accés directament des del carrer de la Marina, però per accedir a l'altra, ubicada a la banda del carrer de Sardenya, cal haver comprat l'entrada al centre.\n(Aquest decàleg forma part d'un reportatge publicat a la revista 'Descobrir' de l'abril de l'any 2016).\nSabies que Hitler va ser la "persona de l'any" per a la revista 'Time'?


Apartment Miljus.2 Slatine Croàcia - Ofertes d'hotels amb els MILLORS DESCOMPTES EN LÍNIA Fer un comentari al lloc web\nApartment Miljus.2-, Slatine, Slatine, Croàcia, 21224 - Veure al mapaApartment Miljus.2Veure més fotosVeure més fotosVeure totes les 20 fotos\nDissenyat tant per oci com per negoci, Apartment Slatine 2 està situat idealment a Trogir; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. El Apartment Slatine 2, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Mentres estan allotjats en aquestes meravelloses instal.lacions, els clients poden gaudir de habitació familiar, instal.lacions de barbacoa. A més, totes les habitacions ofereixen una gran varietat de comoditats com ara aire condicionat, balcó/terrassa, aparell de televisió, TV satèl•lit/cable, forn microones per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. Apartment Slatine 2 és la vostra destinació si buscau allotjament de qualitat a Trogir.


Benvinguda - Sindicatura de Comptes\nInici > XIII Trobades Tècniques dels OCEX > Benvinguda\nEl marc actual en què els OCEX despleguem la nostra activitat es caracteritza perquè totes les administracions públiques es troben implicades en processos de transformació digital. En tots els àmbits de la gestió pública s’estan implantant complexos sistemes informatitzats que donen resposta al que s’exigeix en les lleis 39 i 40 de 2015 per tal que els procediments administratius i de gestió es presten de manera digital i desaparega el suport en paper. En aquest nou entorn, els diferents sistemes d’informació de les entitats públiques s’interconnecten, es fa un ús intensiu d’internet, proliferen els serveis prestats en el núvol i, correlativament, les ciberamenaces es multipliquen exponencialment. Tot això planteja nous problemes als gestors públics i també als auditors públics, que han de realitzar la seua funció en un nou ambient d’administració electrònica en el qual, sense ànim de ser exhaustiu:\nEstà desapareixent el suport en paper en la gestió.\nLa normativa relacionada amb l’administració electrònica és cada vegada més abundant i exigent (a més de les dues lleis esmentades, l’Esquema Nacional de Seguretat, l’Esquema Nacional d’Interoperabilitat, l’RGPD, l’RDL 12/2018, de seguretat de les xarxes i sistemes d’informació…).\nNormes tècniques de fiscalització\nEines informàtiques per a l’auditoria\nG1 Auditoria financera, operativa i mediambiental\nG3 Auditoria de sistemes d’informació\nG4 L’administració electrònica d’un OCEX\nEls temes proposats són orientatius i els grups estan oberts a qualsevol contingut que es considere d’interés. Esperem no solament l’assistència, sinó també la participació dels professionals de les nostres institucions a fi que puguen presentar i compartir experiències d’interés per a tots.\nHi ha una lleugera novetat en l’organització d’aquesta edició. En 2006 es va celebrar a València, amb gran èxit, el I Fòrum Tecnològic dels OCEX. La seua finalitat va ser divulgar, compartir i subratllar la importància que totes les qüestions relacionades amb les TIC estaven adquirint en l’activitat fiscalitzadora. En les últimes edicions s’han celebrat conjuntament les Trobades Tècniques i el Fòrum Tecnològic. Han passat tretze anys des del I Fòrum i l’ús de les TIC en la gestió pública ha evolucionat de forma espectacular, de tal manera que actualment no es pot parlar de l’activitat fiscalitzadora i de les TIC com a compartiments estancs, ja que la implantació de l’administració electrònica els ha convertit en elements inseparables. Per aquesta raó hem eliminat la subtil barrera que separa els dos esdeveniments i els hem fusionat amb la denominació amb més tradició de XIII Trobades Tècniques dels OCEX. Es manté, com és natural, un dels grups de treball dedicat a l’auditoria de sistemes d’informació, a causa de la seua importància creixent, actual i futura, i un altre grup es dedica als aspectes interns relacionats amb la implantació de l’administració electrònica en les nostres institucions..


Es busquen persones voluntàries per donar suport al projecte “9aVic” » VA! VicAcció!\nEs busquen persones voluntàries per donar suport al projecte “9aVic”\nEl projecte “9aVic”, impulsat per l’Ajuntament de Vic, busca voluntaris i voluntàries que puguin donar suport a les classes d’aprenentatge de la llengua catalana per a joves nouvinguts a Vic que es fan en el marc d’aquest projecte.\nL’any 2012 l’Ajuntament de Vic va engegar el projecte municipal “9aVic” amb la finalitat d’atendre joves nouvinguts. Es tracta d’un projecte transversal que l’executen diferents serveis municipals: l’Oficina Municipal d’Acollida, l’Aula de formació Continuada i el Vicjove.\nEl projecte va destinat a joves nouvinguts entre 16 i 24 anys i aquest programa formatiu els hi facilita eines per aprendre la llengua catalana i vincular-se amb l’entorn proper. D’aquesta manera el jove disposa de més autonomia amb l’objectiu de facilitar la seva integració a la societat. Les classes de català es desenvolupen de dilluns a dijous de 10 a 11.30 del matí a l’aula de formació continuada ubicada a l’edifici del Consorci per a la Normalització Lingüística d’Osona i els divendres es fan activitats de coneixement de l’entorn.\nLes persones voluntàries poden realitzar el voluntariat el dia que millor els vagi.\nDies: de dilluns a dijous (dia a escollir en funció de la disponibilitat del voluntari/ària)\nHorari: de 10 a 11.30h.\nLloc: Aula de Formació Continuada (C. Pla de Balenyà, 30-32, baixos – 08500 Vic)\nSi tens ganes de fer aquest voluntariat o en necessites més detalls, posa’t en contacte amb nosaltres a través del formulari de sota (comentari no públic).


Paraskenia Teatro es proclama guanyador del III Certamen de Teatre Amateur de Mequinensa » Temps de Franja\nParaskenia Teatro es proclama guanyador del III Certamen de Teatre Amateur de Mequinensa\nEscrit per Redacció al 8 de febrer de 2021 . Publicat a Cultura\nLa companyia toledana s’ha endut també el premi de el públic. Diversas Teatro, Grup de Teatre Tàndem i Genesis Teatro han completat el palmarès de l’edició 2020 que s’ha prolongat fins a 2021 per les restriccions per la covid-19\nLa companyia toledana de Talavera de la Reina Paraskenia Teatro, s’ha proclamat guanyadora de la III Certamen de Teatre Amateur de Mequinensa (CTAM), organitzat per l’Ajuntament de la localitat en col·laboració amb el Grup de Teatre Garbinada de l’Associació de la Dona Mequinensana “La Dona”.\nUn moment de l’obra guanyadora. Ajuntament de Mequinensa\nÉs la segona ocasió en què s’alcen amb el primer premi del Certamen, dotat amb 1.000 euros de premi, aquest cop amb la comèdia “La viña” obra original de la companyia amb la qual a més s’han endut el premi del públic i el premi a millor actor, que ha recaigut en Roberto Jifer, també per segona vegada, pel seu paper de Gonzalo. El segon premi, dotat amb 700 euros, ha estat per “¡Ay, Carmela!”, De la companyia saragossana Diversas Teatro. Obra de José Sanchís Sinisterra amb la que, a més, han aconseguit el premi a millor actriu, que ha recaigut en Marina León pel seu paper de Carmela, i el premi a millor direcció, per a Juan Ramón Benaque. El Grup de Teatre Tàndem, de la localitat barcelonina de Santa Perpètua de Mogoda, s’ha endut el tercer premi, dotat amb 500 euros, i el premi a millor muntatge per “Angoixa”, del novel·lista i dramaturg britànic Patrick Hamilton. La quarta plaça, amb un premi de 400 euros, ha estat per a Gènesi Teatre, de la veïna localitat de Fraga, amb “Invisibles”, original de José Luis Alonso de Santos. Els guardonats van destacar l’aposta de l’Ajuntament de Mequinensa per l’organització del Certamen i especialment pel fet que es mantingués la convocatòria i la seva celebració, fet que “ha permès que tornés la cultura a les sales de forma segura”. Referències a les dificultats per les quals travessa el sector per l’alerta sanitària, al públic, que ha exhaurit les butaques disponibles limitades per les restriccions d’aforament en les cinc sessions, agraïment pels premis rebuts i el desig que la propera edició “se celebri amb la major normalitat possible “. El lliurament de premis, que es va dur a terme de forma semipresencial, va anar a càrrec dels Jurats de preselecció i oficial, de Pili Larrégola, presidenta de l’associació “La Dona”, Darío Vidallet, regidor de cultura, Montse Gimeno, regidora d’atenció ciutadana, i Antonio Sanjuán, la alcalde en funcions de Mequinensa. Durant l’acte es va agrair la col·laboració de totes les persones que han fet possible la celebració del Certamen en una edició marcada per la covid-19 i “que ens va obligar a posposar les representacions programades, fet que va suposar que comencéssim el 2020 i que acabem el 2021”, deia Vidallet que es referia a la qualitat de les obres finalistes i del fet que, poc a poc, el CTAM es vagi consolidant. Antonio Sanjuán, que va ser l’encarregat de clausurar el Certamen, va voler recordar que l’acte coincidia amb la celebració de les Festes de Sant Blai i Santa Àgueda, declarades d’Interès Turístic d’Aragó i suspeses per les restriccions derivades de la pandèmia. Es referia a la participació en el Certamen, amb 30 obres presentades que provenien de companyies de tot l’estat “que donen un segell de qualitat al Certamen de Teatre Amateur de Mequinensa”. Incidia en què des de l’Ajuntament se “seguirà apostant per la potent oferta cultural que oferim, seguint el principi de prudència, especialment en aquestes circumstàncies extraordinàries”. El III Certamen de Teatre Amateur de Mequinensa es va tancar amb l’actuació de la companyia saragossana El Silvo Vulnerado, ja fora de concurs, que va posar en escena el seu espectacle “Sátira i Sátiro. Un melólogo con versos pillines del siglo XVIII”.\nEntrega dels premis. / A. M.\nPalmarès I certamen de teatre amateur de Mequinensa\nPrimer premi: “Maison Close” de Paraskenia Teatro (Talavera de la Reina)\nSegon premi: “No hi ha lladre que per bé no vingui (Un malentès)” de Gènesis Teatre (Fraga)\nTercer premi: “Carrera de obstáculos” de Trotamundos Teatro (Montsó)\nMillor muntatge escènic: “Maison Close” (Paraskenia Teatro)\nMillor direcció: Pili Agustín (Génesis Teatro)\nMillor actor: Roberto Jifer (Paraskenia Teatro)\nMillor actriu: Prado Amor (Paraskenia Teatro)\nPremi del públic: “No hi ha lladre que per bé no vingui (Un malentès)” (Gènesis Teatro)\nPalmarès II certamen de teatre amateur de Mequinensa\nPrimer premi: “Meditaciones para una emergencia” del Grupo de Teatro Cachivache (Palència)\nSegon premi: “Cuando estemos más tranquilas” del Grupo de Teatro La Canilla (Calahorra, La Rioja)\nTercer premi: “La casa de Bernarda Alba” de El Apparte Taller (Las Palmas de Gran Canaria)\nQuart premi: “Colón, versos de arte menor para un varón ilustre” de UGTeatro (Múrcia)\nMillor muntatge escènic: “Colón, versos de arte menor para un varón ilustre” (UGTeatro)\nMillor direcció: Antoni Ramos (El Apparte Taller)\nMillor actor: Jesús Fuentes (Grupo de Teatro Cachivache)\nMillor actriu: Laura Reyes (Grupo de Teatro La Canilla)\nPremi del públic: “La casa de Bernarda Alba” (El Apparte Taller)\nPalmarès III certamen de teatre amateur de Mequinensa\nPrimer premi: “La viña” de Paraskenia Teatro (Talavera de la Reina)\nSegon premi: “¡Ay, Carmela!” de Diversas Teatro (Zaragoza)\nTercer premi: “Angoixa” de Grup de Teatre Tàndem (Santa Perpètua de Mogoda)\nQuart premi: “Invisibles” de Gènesis Teatre (Fraga)\nMillor muntatge escènic: “Angoixa” (Grup de Teatre Tàndem)\nMillor direcció: Juan Ramón Benaque (Diversas Teatro)\nMillor actriu: Marina León (Diversas Teatro)\nPremi del públic: “La viña” (Paraskenia Teatro)\nEl feminisme és un moviment social i polític que s’inicia en el segle XVIII (sense adoptar encara la denominació actual). Suposa prendre consciència de les dones com a grup col·lectiu i humà, de l’opressió, dominació i explotació que han estat, i encara i són, per part del col·lectiu d’homes dins d’una cultura i d’una societat patriarcal, en l’àmbit laboral, familiar, social.


Avui acomiadem un curs d’una manera ben inusual. El vam iniciar a l’institut amb normalitat i l’hem acabat amb les aules buides i virtualment. És moment de mirar enrere i fer balanç sobre el que hem viscut.\nEl valorem com un curs molt enriquidor, ja que, malgrat el confinament, ens ha servit per reinventar-nos i poder seguir aprenent i comunicant-nos. D’alguna manera la situació viscuda ens ha fet créixer i ens ha ensenyat que, a vegades, a la vida ens passen i ens passaran coses inesperades a les que haurem de saber fer front i quedar-nos amb la part positiva.\nEncara no sabem com s’organitzarà el proper curs, però sens dubte és presenta diferent. Volem informar-vos que ja estem treballant en la planificació del setembre. Com sempre, us mantindrem informats a través de la pàgina web si hi ha novetats.\nFinalment, us volem transmetre les ganes que tenim de veure-us el pròxim curs escolar. Tot l'equip docent us desitja unes molt bones vacances a tots i totes.


magia :: Socpetit.cat :: Actualitat\nActualitat ::: magia\nCritèrium Màgic de Creixell\nDel 23 al 26 de juny, Critèrium Màgic arriba a Creixell. Aquesta proposta incorpora des d'espectacles de gran format, a màgia al carrer, conferències, mercat artesà, on a part de teca i objectes de regal, fets pels artesans, també hi haurà botigues de màgia.\nFimag, Fira Internacional de Màgia a Torroella de Montgrí\nLa Fira Internacional de Màgia de Torroella de Montgrí (FIMAG) tindrà lloc entre el 27 de maig i el 5 de juny. Viureu de més de 100 funcions diferents programades: màgia al carrer, màgia solidària, màgia a la fresca i màgia golfa, màgia itinerant, màgia als palaus, el mercat màgic, els tallers, la Gran Gala Internacional...\nMedimàgic, Memorial Ferran Balaguer a Sant Joan de Mediona\nArriba el festival de màgia MediMàgic - Memorial Ferran Balaguer el proper dissabte 21 de maig amb multitud de propostes amb la màgia com a eix vertebrador.\nHi haurà taller de màgia per a nens i no tan nens, màgia d'estranquis, espectacle màgic infantil, gala màgica del memorial Ferran Balaguer...\nFestival Internacional de Màgia de Tona\nEls carrers i principals espais de Tona s'ompliran de màgia i il·lusió els propers 6, 7 i 8 de maig gràcies a 'Una Tona de Màgia', el 1r Festival Internacional de Màgia de Tona. Un sopar màgic, una gal·la internacional amb mags premiats mundialment, el Màgic Andreu, i espectacles de carrer conformen la programació del festival.\nFestival Internacional de Màgia de Badalona\nBadalona presenta una nova edició del Festival Internacional de Màgia del 13 de febrer al 6 de març, i serà més màgic i juganer que mai! Tallers de trucs, espectacles de grans mags, presentacions de llibres, conferències, màgia de prop, gales solidàries, gales internacionals...\nBesalú màgica, IV Festival Internacional de Màgia\nBesalú s’omplirà de màgia amb el IV Festival Internacional els dies 16, 17 i 18 d’octubre. Si us agrada la màgia, no dubteu a anar a la nova edició de 'Besalú Màgica'. Allà hi podreu trobar màgia al carrer, espectacles pels més petits, un mercat esotèric, i l'actuació especial del Mag Lari.\nMontgai Màgic, Fira de màgia al carrer\nDe l'1 al 4 d'octubre Montgai (Noguera) es converteix en un punt de trobada per a tots aquells interessats en el món de la màgia. A Montgai Màgic hi trobareu sorpreses, il·lusions, aparicions, desaparicions, cartes, espectacle, fets inexplicables, paradetes, mercat màgic...\nVoleu tenir un dietista personal i familiar?\nSi voleu millorar la vostra alimentació i el vostre benestar, tornar al vostre pes ideal, aconseguir que els vostres fills mengin millor o organitzar millor els menús familiars, apunteu-vos al dietista personal! Es tracta d'un assessorament nutricional personalitzat, que inclou: menú setmanal, receptes, llista de la compra, consells...\nGala Solidària de Màgia Jove a Badalona\nUn any més, la Gala Solidària de Màgia Jove arriba al Teatre Blas Infante de Badalona amb la finalitat de recaptar un fons pel Projecte Solidari Àfrica Màgica. Serà el dissabte 1 de març a les 18h.\nFestival Internacional de Màgia, XIV Memorial Li-Chang\nAquest mes de febrer arriba la 14a edició d’aquest festival que ret homenatge a Joan Forns i Jordana, el Mag 'Li Chang'. L'esdeveniment està format per la Gala Internacional de Màgia, i d’activitats i tallers de màgia que es fan a diferents equipaments de Badalona.\n:: videos (74)


L'humorista argentí gràfic i creador de les tires còmiques de Mafalda, Joaquín Salvador Lavado Tejón, més conegut com a 'Quino', ha mort als 88 anys, segons han publicat diversos mitjans argentins.\n'Quino', el creador de Mafalda, Premio Príncep d'Astúries de Comunicació i Humanitats 2014\nJoaquín Salvador Lavado Tejón, conegut internacionalment com Quino, va néixer a Mendoza (Argentina) el 1932. Fill d'andalusos emigrats a l'Argentina el 1919, va descobrir la seva vocació de mà del seu oncle Joaquín Tejón, pintor i dissenyador gràfic, i va iniciar amb 13 anys els estudis de Belles Arts a la seva ciutat natal.\nEls abandonar el 1949, decidit a dedicar-se a les historietes i a l'humor. El 1954 va publicar la seva primera pàgina i, des d'aleshores, ha publicat les seves vinyetes, dibuixos i historietes en diaris i revistes d'Amèrica i Europa. Amb el cop d'Estat a Argentina de 1976, Quino es va exiliar a Milà. El 1990 va adoptar la nacionalitat espanyola i ha alternat residència també entre Madrid i Buenos Aires.\nReconegut com un dels més destacats humoristes gràfics de l'àmbit internacional, Quino va aconseguir la fama amb les tires de Mafalda. Aquest personatge havia nascut per a una campanya publicitària frustrada, poc després que publiqués el seu primer recopilatori, 'Mundo Quino' (1963).\nLa primera historieta de 'Mafalda' es va publicar el 29 de setembre de 1964 en el setmanari 'Primera Plana' de la capital argentina. En la sèrie 'Mafalda', Quino va reflectir el món dels adults vist des dels ulls d'un grup de nens.\nLes històries de Mafalda s'han traduït a quinze idiomes i s'han publicat en diaris i revistes de tot el món. El 1973, Quino va deixar de dibuixar-la. Durant els seus últims anys en actiu, Quino va publicar principalment en el diari 'Clarín' i només va dibuixar de nou a Mafalda per a campanyes a petició d'organitzacions com UNICEF o el Govern argentí.\nTambé ha estat reconegut com Humorista Gràfic de l'Any del Saló Internacional de Mont-real (1982), dos Konex de Platí d'Arts Visuals-Humor Gràfic (1982 i 1992) i el Konex Especial (2012), l'Iberoamericà d'Humor Gràfic Quevedos (2000) i el Romics d'Or (Roma, 2011).


Tot el que uneix i separa ERC i Junts per formar el nou Govern | NacióDigital\nper Joan Serra Carné / Oriol March , 19 d'abril de 2021 a les 21:30 |\nPere Aragonès, durant el debat d'investidura. | ACN\nDos mesos després de la primera reunió formal entre ERC i Junts per assolir un acord de legislatura que permeti la investidura de Pere Aragonès i la formació del Govern, el pacte continua sense rubricar-se. La demora d'una entesa -després d'una vintena de trobades i d'intercanvi de documents- ha motivat que els republicans hagin escenificat aquest dilluns un ultimàtum al partit de Carles Puigdemont: hi ha d'haver acord abans de l'1 de maig. Els d'Oriol Junqueras consideren que Junts ha abusat de les "excuses" i que, si no hi ha entesa, és per les disputes internes dels seus socis en l'última legislatura. Junts, al seu torn, evita comprometre's amb el calendari i demana a ERC concretar "serrells" i centrar-se en les negociacions. L'última reunió, aquesta tarda i de poc més d'una hora de durada, ha servit per aprofundir en el programa de Govern, però encara sense entesa.\nPer segellar un pacte entre Sant Jordi i l'1 de maig -com voldrien els republicans-, les dues forces principals de l'independentisme hauran de llimar asprors i pactar discrepàncies. Hi ha "sintonia" en el pla de Govern, la carpeta en la qual més s'ha avançat, i també existeix coincidència en la necessitat de disposar d'espais de coordinació per auditar les relacions a l'executiu i al Parlament, però encara no hi ha acord en l'estructura del Govern i el repartiment de conselleries, la definició de l'estratègia independentista i en la possibilitat d'actuar conjuntament a Madrid. "Hi ha hagut algun gest positiu", exposen veus coneixedores de les converses a NacióDigital, sense amagar la distància que encara es palpa entre partits. Aquesta és l'auditoria de les negociacions, que no tindran una resolució immediata.\n- El pla de Govern. És un dels aspectes que es van definir primer, a grans trets. A mesura que s'anava acostant la primera investidura de Pere Aragonès, els negociadors de Junts i ERC van anar establint nou eixos programàtics que havien de servir per desbrossar el camí de la tria del nou president. Són àrees relacionades amb la gestió del dia a dia i també amb la reactivació econòmica per sortir de la crisi del coronavirus. Aquest marc global d'entesa requereix "concrecions", segons ha reclamat la portaveu de Junts, Elsa Artadi. El document estratègic que ha enviat ERC -sempre segons la versió dels de Puigdemont- té nou pàgines, mentre que el de Junts en té 57, amb "més de 300 mesures". Les versions, en aquest capítol, difereixen encara en els detalls. De moment, els republicans ja tenen el retorn complet dels seus actuals socis.\nEn qualsevol cas, ERC sosté que el pla de Govern és la part més "encarrilada". Es tracta d'una carpeta que condiciona tota la resta, des de com estructurar l'executiu -les conselleries depenen de les àrees- fins a les cares que el lideraran. Dins d'aquest esquema també s'hi inclouen els pressupostos per al 2021, que hauran d'assignar els recursos a les prioritats que defineixin les dues formacions. En teoria, l'acord al qual van arribar ERC i la CUP per a la investidura també inclou els comptes. La voluntat d'Aragonès és que siguin uns pressupostos sense retallades, que fixin les bases de la recuperació i que dotin de més recursos la sanitat pública en plena campanya de vacunació.\n- L'estructura del Govern i el repartiment de conselleries. El decret més important que signarà Aragonès en cas d'arribar a Palau durant els primers dies com a president serà el d'àmbits. Es tracta d'un text normatiu que estableix quines conselleries es posen en marxa, quines competències haurà de gestionar i quin organigrama es desplegarà. El més habitual és que, pocs dies després que el president prengui possessió, s'acordi l'estructura del Govern, es faci pública i, tot seguit, es dictin els nomenaments pertinents. No s'ha entrat encara en la fase de repartiment del Govern, però Artadi sosté que hauria de ser una qüestió "fàcil".\nAragonès es va comprometre fa uns dies a aparèixer en una de les reunions dels equips per tal d'explicar quina idea tenia per estructurar l'executiu, però encara no s'ha produït aquesta trobada, exigida de nou aquest dilluns a la tarda per part de fonts oficials de Junts. En el debat d'investidura, el presidenciable ja va assenyalar que volia crear tres nous departaments: Feminismes, Acció Climàtica, i Universitats i Recerca. Això vol dir que n'hi haurà dels actuals -com ara Territori i Sostenibilitat o bé Polítiques Digitals i Administració Pública- que tenen números de ser suprimits o fraccionats. El repartiment, en tot cas, apunta al 50% entre les dues formacions, tot i que a nivell pressupostari pot quedar alterat l'equilibri en funció de qui assumeix les conselleries socials.\nEn aquest sentit, Junts aspira a liderar Salut -té Josep Maria Argimon triat com a futur conseller, en la línia del que es va comprometre Laura Borràs en campanya- i també Acció Exterior. Entre els candidats a entrar al Govern hi ha Josep Rius i Albert Batet, per bé que la paritat és un compromís indefugible i això els podria complicar les opcions d'entrar. ERC compta amb assumir Interior per primera vegada, i entre els fitxatges que es donen per fets hi ha els de Laura Vilagrà -Presidència- i Roger Torrent. Hi ha debat obert sobre com gestionar la comunicació del Govern, ara dividida entre Presidència i Vicepresidència, i també sobre el futur dels mitjans públics, així com en els fons europeus.\n- Els espais de decisió compartits. "El país no es mereix un Govern de retrets", ha afirmat aquest dilluns la secretària general adjunta i portaveu d'ERC, Marta Vilalta, que integra l'equip negociador dels republicans. Coordinar-se millor que l'anterior legislatura i transmetre que les relacions estan greixades a l'executiu i al Parlament és una exigència compartida per ERC i Junts. Per això, les dues formacions coincideixen en establir mecanismes de control del pacte al qual puguin arribar. S'han començat a dissenyar tres espais: un comitè de coordinació parlamentària -el que es reuniria amb més periodicitat, per auditar el dia a dia-; un comitè de seguiment de l'acord, vinculat també a l'activitat governamental; i un tercer comitè estratègic, per desencallar obstacles de llarg recorregut i qüestions troncals.\n- La coordinació parlamentària. El Parlament ha estat el principal maldecap de les relacions entre les dues formacions en l'anterior legislatura. Dirigents dels dos partits assenyalen que al Govern liderat per Quim Torra hi havia més bon ambient que a la cambra catalana, on s'hi van acumular conflictes des de la investidura fallida de Puigdemont. En aquesta legislatura hi ha propòsit d'esmena, tot i que ERC ja va veure amb mals ulls el discurs de Borràs en el dia de l'estrena com a presidenta, perquè suposava una esmena a la totalitat a la manera de procedir de Torrent.\nCom s'està treballant la unitat parlamentària? Comissions a banda, existeix el compromís -també amb la CUP- de "preservar" la sobirania del Parlament davant les "ingerències" -polítiques i judicials- de l'Estat. Existeix un esquema de decàleg que s'està negociant entre les tres formacions independentistes que, per ara, no és definitiu. Hi ha nou diputats amb causes pendents amb la justícia, la gran majoria relacionades amb el procés, i es planteja una reforma del reglament per evitar que siguin foragitats de l'escó fins que no hi hagi una sentència ferma. Pel que fa al pacte antifeixista, ja s'està començant a desplegar sense el PSC.\n- Actuar com una sola veu a Madrid. La unitat d'acció al Congrés, que Junts reclama des de l'arrencada de les negociacions, no compta amb l'aval d'ERC, que entén que es pot compartir el Govern sense perdre l'autonomia a la cambra baixa espanyola i en la relació amb l'executiu de Pedro Sánchez. El cap de files dels republicans a les Corts espanyoles, Gabriel Rufián, ha repetit en més d'una ocasió que "quatre diputats" de Junts -en referència a l'escissió dels escons que pertanyen al PDECat- no poden condicionar l'estratègia del seu grup, més ampli. A Madrid, ERC ha optat per negociar els pressupostos generals de l'Estat i defensa la reactivació de la taula de diàleg de forma imminent, un cop la legislatura comenci a caminar.\nEls republicans hi han insistit aquest dilluns, en una roda de premsa que ha servit per certificar que, en la definició de l'acció parlamentària a Madrid, encara hi ha posicions divergents. Vilalta ha recalcat que és possible fer "compatibles" la negociació amb Madrid -en el marc de la taula de diàleg- amb la preparació d'un nou "embat" amb l'Estat. Segons el pacte entre ERC i la CUP, aquest "embat" ha de ser preferentment en forma de nou referèndum. Junts sempre ha defensat la via de la confrontació i ha evitat, en els darrers mesos, negociar amb el govern espanyol els pressupostos i les pròrrogues de l'estat d'alarma.\n- Una estratègia per a l'independentisme. Les últimes trobades entre els equips negociadors s'han centrat en les carpetes vinculades al Govern, davant la falta d'avenços en els aspectes vinculats a l'estratègia independentista, com el paper del Consell per la República, que havia suposat un dels grans esculls dels dos últims mesos. Fins ara, només s'han produït aproximacions en aquest apartat, però no un pacte. "Estan tossuts", apunten veus republicanes coneixedores de les converses per explicar que el marc de la negociació en aquest apartat. ERC accepta implicar-se en l'ens d'internacionalització de la causa sobiranista si l'òrgan de govern del Consell no pivota exclusivament sobre Junts -hi ha una reformulació en marxa-, i en participen el conjunt dels partits i entitats sobiranistes.\nVilalta ha insistit aquest dilluns que la seva formació és partidària d'un "espai de direcció col·legiada" a cinc -amb els partits, Òmnium i l'ANC- en el qual hi participi Puigdemont i que sigui compatible amb un Consell per la República que es reformuli. La proposta s'ajusta al plantejament tancat amb la CUP -que no participa de l'actual Consell per la República- i no acaba d'encaixar amb la idea de Junts, que pretén que el timó del full de ruta estigui en mans de l'ens creat per Waterloo, amb una nova estructura, això sí. ERC ha recalcat que l'ens actual ha de ser més transparent i ha de definir la manera de retre comptes si assumeix més protagonisme en l'estratègia independentista. Les discrepàncies pesen encara més que les coincidències. I el rellotge continua corrent.\nJunts evita comprometre's amb un acord abans de l'1 de maig pels «serrells» sobre el nou Govern\nImperdibles, Política, legislatura, Oriol Junqueras, Carles Puigdemont, Laura Vilagrà, ERC, Junts, Sergi Sabrià, Josep Maria Jové, Marta Vilalta, Pere Aragonès, negociacions, Govern, Parlament, Jordi Sànchez, Elsa Artadi\nNúmeros manipuladament intoxicats\nPer Tinoiet el 20 d'abril de 2021 a les 17:17\nSi la suma de l'independentisme ha perdut molts vots, i tot aquesta pérdua sempre ha guanyat totes les eleccions, quants han perdut el grups espanyolites que mai ha pogut guanyar?.\nLa moma els uneix; la moma els separa\nPer JesseJaume el 20 d'abril de 2021 a les 14:39\nI tot el demés els importa un rave.\nRemenar el cistell\nPer 2021 el 20 d'abril de 2021 a les 07:55\nDels cakers els separa i uneix.\nRes a fer fer amb aquesta tropa\nPer Fartissim el 20 d'abril de 2021 a les 00:29\nDespres de trinxar-ho tot, aviam si s'acaben trinxant entre ells d'una vegada. Ja va sent hora.\nPer BEJOTA el 19 d'abril de 2021 a les 22:27


Presentada una nova edició del Premi Voluntariat | Voluntaris.cat\nAquest any 2017 es vol premiar aquells projectes que s’emmarquen en la millora de l’impacte del voluntariat\nSeguint en la línia de l’any 2016, hi haurà la possibilitat de presentar les sol·licituds per via electrònica enviant un correu electrònic a l’adreça spav.tsf@gencat.cat amb l’enllaç corresponent a la transferència d’arxius feta mitjançant WeTransfer. No obstant, serà possible la presentació de les sol·licituds de forma presencial a les oficines de registre del Departament de Treball, Afers Socials i Famílies. El termini de presentació de sol·licituds finalitza el dia 4 d’octubre de 2017.\nTramitació i guia explicativa\nDes del Servei de Promoció de l’Associacionisme i el Voluntariat s’ha elaborat una guia explicativa per facilitar la sol·licitud del Premi a totes les entitats interessades. A més, a l’espai de Tràmits de la web del Departament de Treball, Afers Socials i Famílies es pot consultar tota la informació sobre la seva tramitació.\nConvocat pel Departament de Treball, Afers Socials i Famílies, a través de la Direcció General d’Acció Cívica i Comunitària (DGACC), el Premi Voluntariatvol reconèixer, socialment i institucional, les entitats que dediquen les seves activitats a la promoció dels valors cívics i d’enfortiment de la societat al nostre país.


Itinerànnia genera un impacte econòmic al territori de més de 3 M€ ·\nInici Roses Itinerànnia genera un impacte econòmic al territori de més de 3 M€\nItinerànnia genera un impacte econòmic al territori de més de 3 M€\nPresentació de l'impacte econòmic d'Itinerànnia que es va fer al Consell Comarcal de la Garrotxa\nL’estudi d’impacte econòmic realitzat al 2014 per agències especialitzades en senderisme a la xarxa Itinerànnia constata un increment del 3,5% en relació a l’any anterior\nPresentació de l’impacte econòmic d’Itinerànnia que es va fer dimarts al Consell Comarcal de la Garrotxa\nUn estudi ha permès quantificar la xifra de negoci que ha suposat per a les comarques de la Garrotxa, el Ripollès i l’Alt Empordà els clients europeus que, durant el 2014, han vingut atrets pel senderisme a la xarxa de senders Itinerànnia. L’informe es basa en el preu dels paquets turístics, calculant les despeses generades en alimentació (en cas que no estigui inclosa en l’oferta), el comerç i les compres. Per al 2014, l’import estimat a partir del preu dels paquets turístics analitzats és de 2.712.302 euros mentre que la despesa destinada a alimentació és de\n232.443 euros i 406.845 euros corresponen a la despesa realitzada en el sector comerç. Per tant, en total, l’impacte generat per Itinerànnia és de 3.351.590 euros, una xifra que suposa un creixement del 3,5% en relació al 2013.\nDels accessos a la pàgina web d’Itinerànnia, més de la meitat consulten les propostes d’itineraris creades específicament per aquest col•lectiu que fa senderisme com a una activitat més de la seva estada a la comarca. Un altre dels indicadors dels usuaris de la xarxa senderista són els que compren els mapes editats per l’Editorial Alpina. Segons Adriana Ramon, “basant-nos en un estudi de la pròpia editorial, cada mapa venut suposa 25 persones caminant pel territori. Per això, estaríem parlant d’uns 65.000 usuaris al 2014”.\nLa presentació de l’estudi d’impacte econòmic generat pels operadors de senderisme europeus s’ha presentat aquest matí al Consell Comarcal de la Garrotxa. L’acte ha comptat amb la presència del vicepresident del Consell Comarcal de l’Alt Empordà, Joaquim Felip, el president del Consell Comarcal del Ripollès, Miquel Rovira i el president del Consell Comarcal de la Garrotxa, Joan Espona. La xarxa de senders es va començar a gestar a la Garrotxa, responent al model de gestió turística de la comarca que, des de l’any 2000, basa la seva estratègia en la implantació de la Carta Europea de Turisme Sostenible. A través d’un estudi es va detectar l’interès dels turistes de països europeus de Gran Bretanya, Holanda, França i Alemanya de descobrir els territoris caminant. Des de l’any 2008, la xarxa de senders Itinerànnia (que recorre 2.500 quilòmetres) està implantada a les comarques del Ripollès, la Garrotxa i l’Alt Empordà.\nAquest projecte de cooperació entre les tres comarques va néixer amb l’objectiu de desestacionalitzar el turisme i captar nous mercats potencials.


Lluís Soler i Turu: 70 anys de la caiguda de Viladecavalls davant les tropes feixistes\n70 anys de la caiguda de Viladecavalls davant les tropes feixistes\nEl vent ja no bufa al nostre poble. Tanmateix, el temporal ha causat nombroses destrosses al municipi. Ahir, vaig anar a veure la meva àvia a casa seva, al Carrer del Rosari, i ella m'explicava que no recordava haver vist mai cap vendaval tant virulent com el que hem viscut les últimes hores. Avui però, no és del vent que vull parlar-vos, sinó d'una cosa ben diferent: el valor de la memòria històrica que els meus avis i àvies m'han sabut transmetre.\nAvui fa exactament 70 anys que les tropes feixistes entraven a Viladecavalls. Ho explica el llibre Història de Viladecavalls. Van ocupar el nostre poble el 25 de gener de 1939. Poca estona abans de l'entrada dels feixistes, encara s'havien vist soldats republicans en retirada. Entre les forces franquistes hi havia una columna d'italians, molts venien per la via i abans d'arribar a Terrassa sembla ser que es van parapetar en l'indret conegut com a "femer del fava", espai on actualment s'ubica la piscina municipal de Viladecavalls.\nEn record als viladecavallencs i viladecavallenques fidels a la república, als que van defensar el nostre poble, als caiguts, torturats i exiliats, tinc la necessitat de citar textualment una crònica d'aquell 25 de gener escrita per l'Antoni Soler Hospital, "Rogeli", que figura a la pàgina 275 del llibre Història de Viladecavalls:\nÉs una llàstima que la regidoria de cultura del nostre Ajuntament no tingui en compte aquestes coses. Cap acte commemoratiu, només silenci. Com us deia abans, el silenci ens fa còmplices.\nPublicat per Lluís Soler i Turu a les 21:07\nNo ens enganyem, els qui estàn a govern fan el mateix, persegueixen, menteixen, extorsionen, i si fos el cas també denunciarien als regidors, simpatitzants, amics, militants o els qui van a prendre una tallat amb gent d'esquerra, els denunciarien a unes hipotètiques tropes invasores perque els afusellessin.\nFORA EL DICTADOR.\n27 de gener, 2009 11:17\nEls meus avis, mare i tia també els hi va tocar viure l'horror de la guerra, l'exili, el fred al pas per la frontera, els camps de concentració d'Argelers, la brutalitat de la dictadura i la ràbia d'un país sense futur.\nSigui per ells i tots els que ho han patit aquest record.\n27 de gener, 2010 22:20


Pallars Click - Excursió a Gerri de la Sal - Tren dels Llacs\nExcursió A Gerri De La Sal - Tren Dels Llacs\nNúm Dies1 Des de:53 €\nVisita complementària al viatge amb el Tren dels Llacs on descobrirem les salines i el magatzem o Alfolí de la sal i el procés de producció, transformació, emmagatzematge i comercialització de la sal. Els salins sempre han donat una fisonomia característica al poble de Gerri, i l’explotació de la font d’aigua salada pel sistema d’evaporació ha esdevingut el principal motor econòmic de la vila durant molts anys.\n12:35 Recollida amb autocar o taxi a l’estació de tren de la Pobla de Segur. Trasllat a Gerri de la Sal per visitar el Museu de la Sal i, tot fent un passeig pels Salins, rebre les explicacions sobre el terreny del procés de producció, emmagatzematge i comercialització de la sal , que han donat una fisonomia característica al poble de Gerri, esdevenint el motor econòmic de la vila durant molts anys.\n14:15 h Dinar menú amb beguda inclosa en un restaurant local.\n16:00 h Temps lliure per fer un passeig pel poble, passar pel pont romànic i fer magnífiques fotografies.\n16:30 h Retorn a l’estació de la Pobla de Segur.\nFes la teva reserva de places!!\nAquesta excursió està garantida amb un mínim de 6 participants.\nEn el cas que hi hagi restriccions en vigor per les dates de la vostra estada a causa del context actual de la COVID-19 i no pugueu gaudir de la visita reservada, se us retornarà l’import íntegre de la vostra reserva.


Al final del ple en el que es van aprovar els comptes es va fer un homenatge a la secretària Roser Gallego\nDilluns, 3 febrer 2020. 03:00. Redacció AnoiaDiari.\nEl pressupost es va aprovar amb cinc vots dels regidors del govern i l'abstenció d'un edil de l'oposició. Els veïns i veïnes de la població decidiran en un procés participatiu a què es destinen 10.000 euros dels comptes.\nLa sessió plenària que va tenir lloc el darrer dijous a Castellolí va servir per aprovar els comptes municipals del 2020. El pressupost suma 1.028.000 euros. D'entre les novetats destaquen la renovació de la flota de vehicles de la Brigada municipal, que incorporarà una furgoneta elèctrica, la millora de diversos camins a través del pla de prevenció d'incendis amb una partida d'11.000 euros, la portada d'aigües en dues masies que encara no tenien abastament amb una partida de 40.000 euros, un increment de la inversió en comunicació per poder projectar el potencial municipi arreu del territori, i una aposta per la digitalització gràcies a l'augment de la partida per a equipament informàtic.\nInclou també una millora de la senyalització viària per la seguretat de les persones amb la instal·lació d'un senyal lluminós al centre del municipi que detecta la velocitat del vehicle en temps real perquè no se superin els 30 km/h. "És un pas previ a l'objectiu final de convertir el centre del poble en una zona de vianants", segons el govern, un projecte que també està contemplat al pressupost en una primera fase, gràcies a un acord amb el món universitari perquè els joves estudiants d'arquitectura desenvolupin projectes per convertir l'Avinguda de la Unió en una rambla peatonal. Durant el 2020 es farà el concurs d'idees i es preveu que a finals del 2021 es pugui desenvolupar el projecte guanyador.\nDel pressupost aprovat també en destaca una partida de 10.000 euros que els mateixos veïns i veïnes decidiran a què destinar mitjançant un procés participatiu. Aquest primer semestre s'establiran les bases del procés i la inversió pressupostària es materialitzarà el segon semestre de l'any en funció de quines hagin estat les propostes guanyadores resultants del procés. El batlle Joan Serra assegura que "hi haurà inversions molt potents que podrem fer aquest 2020 al municipi però que no estan al pressupost, ja que depenen de línies d'ajuts com els projectes FEDER i PUOSC que encara cal concretar". Hi haurà també 300.000 euros d'un ajut FEDER per a la rehabilitació de l'església vella de Castellolí i per acabar de fer l'aixecament arqueològic del Castell d'Aulí.\nHomenatge a la secretària Roser Gallego, que compleix 25 anys en el lloc\nEn finalitzar els punts ordinaris, es va voler homenatjar la secretària de l’Ajuntament, Roser Gallego, que enguany celebra 25 anys al servei del municipi ostentant la secretaria. Unes quaranta persones, entre les quals l’anterior alcalde, van celebrar aquesta efemèride amb el passi d'un vídeo i l'entrega dun petit obsequi.\n5 El govern titlla de "populisme" la proposta de zona 30 i anuncia "canvis" al Passeig 809 lectures\n7 El Batxillerat Francès s'oferirà a tres centres anoiencs el curs vinent, amb 44 alumnes 641 lectures\n9 Els Moixiganguers tornen a plaça, amb la Flama del Canigó 524 lectures


Universitat: la ruta de la discòrdia\n26 agost 2019 08:00\nCada col·lectiu opositor té raons pròpies, però tots fan pinya contra l'autopista de la UIB\nLa de la UIB no serà l'autopista cap al cel que, de la televisiva mà de Michael Landon, vessava concòrdia i alegria per tots els costats. Més aviat tot el contrari, perquè per bony o per forat gairebé tothom té coses a dir en contra i, per diferents motius, que s'han traduït en un posicionament comú, s'oposen en bloc al projecte previst pel Govern balear, que s'ha quedat tot sol davant el perill.\nEl començament de les obres té caràcter d'urgència, segons el Pla director de carreteres aprovat pel Govern. Així, si es compleixen les previsions de la Conselleria de Foment i Obres públiques, la construcció s'iniciarà dins el proper any 99.\nPerò els opositors no s'hi resignen i ja han començat les actuacions. Els veïns de Son Sardina varen ser els primers alliçonats per les agrupacions que conformen la Plataforma antiautopista. «En aquesta barriada ens han d'engrescar molt per moure'ns, però ho hem de fer perquè això de l'autopista és indignant», comentava ahir una veïna, que veu com el projecte separarà Son Sardina de sa Garriga amb un branc de la nova via, que es construirà allà a on ara hi ha camps d'ametllers. A més a més, lògicament, aquest projecte significarà l'expropiació de terrenys, que afectarà les propietats dels veïns de la zona.\nPerò als problemes veïnals s'han d'afegir aquells que més preocupen els ecologistes, que no són altres que els referits al gran impacte ambiental de la via i al consum de terreny rural que significarà la construcció. Concretament, 23.000 hectàrees de sol rural molt ben conservat fins ara.\nEl tema mediambiental preocupa tothom, però Francesc Antich, secretari general del PSOE, fa especial esment en el tema econòmic.\nConsiderà un cost desmesurat els 1.712 milions de pessetes pressupostats per dur a terme un projecte igualment desmesurat i innecessari, segons coincideix el conjunt dels opositors. Aquests aposten per una millora i una ampliació de la via en lloc d'una autopista nova de trinca.


Finca Tisalaya La Santa (Tinajo) Espanya - Ofertes d'hotels amb els MILLORS DESCOMPTES EN LÍNIA Atenció al Client\nFinca TisalayaCasaCamino Tisalaya 1, La Santa (Tinajo), La Santa (Tinajo), Espanya, 35560 - Veure al mapaExcel·lent8,9Basada en 32 comentarisFinca TisalayaVeure més fotosVeure més fotosVeure més fotos8,9 Excel·lent valoració dels hostesVeure tots els comentaris"The apartment position and the landscape.\nSiona's hospitalit..."AnonymousItalyBanyVeure més fotosExcel·lent ubicació 9,5Veure el mapaVeure totes les 28 fotos9,5Ubicació\nOpcions d'habitacióVeure les fotosEstudi (Studio)32 m2plat de dutxaFixa les dates per veure preusVeure les fotosApartament d'1 Habitació (1 Bedroom Apartment...65 m2plat de dutxaFixa les dates per veure preusVeure les fotosApartament d'Una Habitació amb Terrassa (One-...65 m2plat de dutxa1 llit extragranFixa les dates per veure preusVeure les fotosApartament d'1 Habitació (1 Bedroom Apartment...30 m2plat de dutxaFixa les dates per veure preusVeure les fotosApartament d'Una Habitació (One-Bedroom Apart...30 m2plat de dutxa1 llit doble i 1 futonFixa les dates per veure preusVeure les fotosEstudi (Studio)32 m2plat de dutxa1 llit extragranFixa les dates per veure preus\nSobre l'allotjamentDescripcióDissenyat tant per oci com per negoci, Finca Tisalaya està situat idealment a La Santa (Tinajo); una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Finca Tisalaya també ofereix moltes instal.lacions per enriquir la seva estada a La Santa (Tinajo). Mentres estan allotjats en aquestes meravelloses instal.lacions, els clients poden gaudir de instal.lacions de barbacoa, visites turístiques. A més, totes les habitacions ofereixen una gran varietat de comoditats com ara calefacció, balcó/terrassa, aparell de televisió, reproductor de DVD/CD, cuina americana per satisfer els clients més exigents. L'hotel ofereix moltes oportunitats d'oci úniques, com jardí. Amb una localització ideal i amb comoditats imbatibles, Finca Tisalaya no troba competidors en cap categoria.Mostrar mésCaracterístiquesAccés a InternetWi-Fi gratuït en totes les habitacions Serveis i comoditatszona de fumadors Accéss'admeten animals de companyia Disponible a totes les habitacionscalefaccióestris de cuina empolles d'aigua de cortesiaplat de dutxa Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal fer el pagament abans de l'arribada amb transferència bancària. L'allotjament es posarà en contacte amb tu després de fer la reserva i et donarà més informació.\nAllotjaments a La Santa (Tinajo)


Villa Sol & Villa Ekebo Borgholm Suècia - Ofertes d'hotels amb els MILLORS DESCOMPTES EN LÍNIA\nSlottsgatan 30, Borgholm City Center, Borgholm, Suècia - Veure al mapa\nMés informació sobre Villa Sol & Villa Ekebo\nAl visitar Borgholm, vosté es sentirà com a casa a Villa Sol, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Villa Sol, l'excelent servei i instal.lacions superiors faran de la vostra estada una experiència inoblidable. L'hotel ofereix accés a una gran gama de serveis, inclosos Wi-Fi gratuït en totes les habitacions, instal.lacions de barbacoa, àrea de TV/saló compartit, cuina compartida.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb despertador, nevera, forn microones, plat de dutxa, cafetera/tetera a cada habitació. L'hotel ofereix instal.lacions fantàstiques, incloses jardí, per ajudar-vos a relaxar després d'un carregat dia a la ciutat. Villa Sol és una elecció inteligents per a viatgers a Borgholm, i ofereix una estada relaxant i sense molèsties.\nL’allotjament no disposa de recepció. Podeu recollir les claus a: Slottsgatan 31, 38732 BORGHOLM. Cal que informeu el Villa Sol & Villa Ekebo de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. Cal fer el pagament abans de l'arribada amb transferència bancària. L'allotjament es posarà en contacte amb tu després de fer la reserva i et donarà més informació.